Ouers, baba dood aangetrefArgieffoto Die liggame van ŉ ouerpaar en hul baba is Vrydagaand in hul huis in Iterileng naby Laudium in die weste van Pretoria gevind. Konst. Tumisang Moloto, woordvoerder van die polisie, het aan Maroela Media gesê ŉ familievriendin het by die gesin gaan kuier toe sy op die liggame afgekom het. Die polisie is net na 19:00 na die toneel ontbied. Volgens Moloto het die pa en ma op die vloer in die huis gelê en is die liggaam van die baba in die slaapkamer aangetref. “Daar was geen sigbare beserings aan die liggame nie,” het Moloto gesê. Hy het gesê die polisie kon ook geen tekens van ŉ inbraak of rooftog vind nie. Die oorsaak van die oorledenes se dood sal deur ŉ nadoodse ondersoek bepaal word. ŉ Geregtelike doodsondersoek word gedoen.